b'\n_START_ARTICLE_\nZgornja Jablanica\n_START_SECTION_\nZgodovina\n_START_PARAGRAPH_\nNa razgledni to\xc4\x8dki v spodnjem delu vasi stoji baro\xc4\x8dna cerkev sv. Ane, vpisana leta 1526 \xc2\xbbzu Abfaltern\xc2\xab. Plemi\xc5\xa1ki rod Apfaltrerjev je bil v tistem \xc4\x8dasu za\xc5\xa1\xc4\x8ditnik fare na Pol\xc5\xa1niku ter lastnik gradu Roje v \xc5\xa0martnem.  V Zg. Jablanici je ohranjenih precej dvojnih kozolcev (toplarjev). V dobi Rimskega cesarstva so tu kopali predvsem cink, (od l. 1877 tudi svinec), zato je tu tudi arheolo\xc5\xa1ko najdi\xc5\xa1\xc4\x8de. Va\xc5\xa1ko sredi\xc5\xa1\xc4\x8de predstavlja Maj\xc4\x8deva ka\xc5\xa1\xc4\x8da, kjer so se zbirali va\xc5\xa1ki fantje in prepevali. Pred in po drugi sv. vojni je bila med Jablan\xc4\x8dani zelo priljubljena dramska dejavnost. V gasilskem domu so se pogosto zbrali in igrali ljudske igre. Med Spodnjo in Zgornjo Jablanico pride na dan topel izvir. Ob strugi so perice prale perilo v \xc4\x8dasu kolin pa tudi \xc4\x8dreva za klobase. Studenc je bil tudi rasti\xc5\xa1\xc4\x8de vodne kre\xc5\xa1e, ki so jo pozimi nabirali za zimsko solato. V 60-ih letih so nad cesto raziskovali izvir za zagotovitev vodne oskrbe Litije, ampak niso na\xc5\xa1li glavne vodne \xc5\xbeile. Proso je bilo nekdaj eno glavnih \xc5\xbeit, ki so jih sejali vzdol\xc5\xbe cele dolini. Za mletje prosa niso uporabili mlinskih kamnov, pa\xc4\x8d pa stope \xe2\x80\x93 vi\xc5\xa1ja lesena posoda v katero je zvrha na zrnje padal kij in ga drobil. Va\xc5\xa1\xc4\x8dani so se tega opravila obi\xc4\x8dajno lotili skupaj ter se obenem \xc5\xa1e podru\xc5\xbeili.\n_START_SECTION_\nCerkev sv. Ane v Zgornji Jablanici\n_START_PARAGRAPH_\nNa razgledni to\xc4\x8dki v spodnjem delu Zg. Jablanice stoji baro\xc4\x8dna cerkev sv. Ane. Domneva se, da je pred njo na istem mestu stala kapela, posve\xc4\x8dena okoli leta 1520, a kasneje poru\xc5\xa1ena. Zidava sedanje cerkve v Jablanici datira v leto 1755. Letnica je vdolbena v kamen na pro\xc4\x8delju cerkve ob zvoniku. Cerkev je zidana v potegnjenem osmerokotniku,obenem pa so zidali tudi stolp. Vsako leto v Zg. Jablanici praznujejo god zavetnice cerkve, sv. Ane. T.i. \xc5\xbeegnanje je navadno prvo nedeljo po 26. juliju. Podru\xc5\xbeni\xc4\x8dna cerkev v Zg. Jablanici je posve\xc4\x8dena sv. Ani, Marijini materi. O njej lahko beremo samo v apokrifnih spisih. Za svojo zavetnico jo imajo matere, vdove, delavke, gospodarice, rudarji._NEWLINE_Pri nas je bila sv. Ana tudi pripro\xc5\xa1njica  za sre\xc4\x8dno zadnjo uro, zato so ji posve\xc4\x8dali pokopali\xc5\xa1ke cerkve in kapele.Tudi omenjena cerkev je zatorej pokopali\xc5\xa1ka. V Sloveniji je sv. Ani posve\xc4\x8denih 55 farnih in ve\xc4\x8d podru\xc5\xbeni\xc4\x8dnih cerkva, skupaj ve\xc4\x8d kot 70. Priljubljenosti sv.Ane pri\xc4\x8dajo tudi krstna imena saj je bilo v Avstroogrski v 19. stol.  ime Ana bolj priljubljeno kakor pa ime Marija.\n_START_SECTION_\nObmo\xc4\x8dje Nature 2000\n_START_PARAGRAPH_\n\xc5\xbde omenjena cerkev ima \xc5\xa1e eno posebnost in sicer to, da v njenem zvonik je domujejo netopirji. Gre za vrsto mali podkovnjak , ki je ogro\xc5\xbeena \xc5\xbeivalska vrsta, zato je obmo\xc4\x8dje cerkve in bli\xc5\xbenjih bukovih gozdov uvr\xc5\xa1\xc4\x8deno v obmo\xc4\x8dje Nature 2000.\n_START_SECTION_\n\xc5\xa0tartna to\xc4\x8dka pohoda\n_START_PARAGRAPH_\nPri gasilskem domu v Zgornji Jablanici se od leta 2004 vsako leto  na pot okoli Jablani\xc5\xa1ke doline odpravijo pohodniki iz cele Slovenije.'